CELEX: 62020TN0390
Language: et
Date: 2020-06-17 00:00:00
Title: Kohtuasi T-390/20: 17. juunil 2020 esitatud hagi – Scandlines Danmark ja Scandlines Deutschland versus komisjon

24.8.2020   
            
            
               ET
            
            
               Euroopa Liidu Teataja
            
            
               C 279/45
            
         
      17. juunil 2020 esitatud hagi – Scandlines Danmark ja Scandlines Deutschland versus komisjon
      (Kohtuasi T-390/20)
      (2020/C 279/60)
      Kohtumenetluse keel: inglise
      
         Pooled
      
      
         Hagejad: Scandlines Danmark ApS (Kopenhaagen, Taani), Scandlines Deutschland GmbH (Hamburg, Saksamaa) (esindaja: advokaat L. Sandberg-Mørch)
      
         Kostja: Euroopa Komisjon
      
         Nõuded
      
      Hagejad paluvad Üldkohtul:
      
                  —
               
               
                  tühistada Euroopa Komisjoni 20. märtsi 2020. aasta otsus riigiabi SA.39078 – 2019/C (ex 2014/N) kohta, mida Taani andis Femern A/S-le püsiühenduse kavandamiseks ja ehitamiseks Taani ja Saksamaa vahel;
               
            
                  —
               
               
                  mõista hageja kohtukulud välja komisonilt.
               
            
         Väited ja peamised argumendid
      
      Hagi põhjenduseks esitab hageja kaks väidet.
      
                  1.
               
               
                  Esimene väide, et komisjon rikkus ELTL artikli 107 lõiget 1 ja nõukogu määruse (EL) 2015/1589 (1) artikli 1 lõikeid d ja e, klassifitseerides i) kõik ehitusseaduse alusel antud riigigarantiid ja riigilaenud üheks ad hoc abiks ja ii) kavandamisseaduse alusel tehtud kapitalisüsti ning kõik antud riigigarantiid ja riigilaenud teiseks üksikuks ad hoc abiks, samas kui iga riigilaen ja riigigarantii peaks kujutama endast eraldiseisvat ad hoc abimeedet, millest teatatakse komisjonile eraldi, kui Femern A/S-i ja Taani ametiasutuste vahel sõlmitud iga riigilaenu ja riigigarantii tingimustes on kokku lepitud.
               
            
                  2.
               
               
                  Teine väide, et komisjon rikkus üleeuroopalise tähtsusega projekte käsitleva teatise (2) artikli 107 lõike 3 punkti b, rikkudes õigusnorme ja tehes hindamisvigu, kui ta leidis, et abi on siseturuga kokkusobiv. See väide jaguneb neljaks väiteosaks:
                  
                              —
                           
                           
                              esiteks leiab hageja, et komisjon eksis, kui järeldas, et püsiühendus on üleeuroopalise tähtsusega;
                           
                        
                              —
                           
                           
                              teiseks eksis komisjon, kui ta järeldas, et abi on vajalik, kuivõrd sellel ei ole ergutavat mõju ja see ei vasta vastupidise stsenaariumi ning alternatiivsete projektide nõuetele nagu on välja toodud üleeuroopalise tähtsusega projekte käsitlevas teatises. Samuti eksis komisjon vaidlustatud otsuses, tuginedes ekslikult madalale sisemisele tulumäärale, kuna ta arvutas selle projekti väga lühikese 40aastase eluea alusel, mis ei vasta taristu tegelikule elueale, st ajale, mille jooksul Femern A/S saab püsiühendust majanduslikult käitada;
                           
                        
                              —
                           
                           
                              kolmandaks eksis komisjon, kui ta leidis, et abi on proportsionaalne, kuna abi on ajaliselt piiramatu. Komisjon tegin ka mitu ilmset viga rahastamisvajaku analüüsis. Komisjon tugines ekslikult eespool nimetatud projekti väga lühikesele elueale, mis tõi kaasa kulude suurema osa võrreldes tuluga, mida püsiühenduse käitamisest saadakse; komisjon alahindas Femern A/S-i kavandatud tulu ja ülehindas kavandatud kulu, kui lisas tegevuskulud rahastamisvajaku arvutusse. Lõpuks järeldab komisjon vääralt, et abielement seisneb intressimääras, mida Femern A/S maksab Taani riigile, samas kui asjaolu tõttu, et ükski eraettevõtja ei olnud nõus investeerima projekti ilma märkimisväärse riigiabita, seisneb abielement riigilaenude kogusummas ja nende laenude summas, mida tagavad riigigarantiid;
                           
                        
                              —
                           
                           
                              neljandaks eksis komisjon, kui ta järeldas, et abi ei põhjusta soovimatut konkurentsimoonutust, kuna abi annab Femern A/S-ile asjaomasel turul valitseva seisundi, see tekitab ülevõimsuse ja võimaldab Femern A/S-il kasutada omahinnast madalamaid hindu. Lõpuks jättis komisjon arvestamata asjaolu, et abi kasutatakse juurdepääsu vähendamiseks hageja sadamasse Saksamaal. Komisjon ei ole mõistnud, et need negatiivsed tagajärjed kaaluvad üle mistahes positiivsed tagajärjed, mida abi tekitab.
                           
                        
            
         (1)  Nõukogu 13. juuli 2015. aasta määrus (EL) 2015/1589, millega kehtestatakse üksikasjalikud eeskirjad Euroopa Liidu toimimise lepingu artikli 108 kohaldamiseks (ELT 2015 L 248, lk 9).
      
         (2)  Komisjoni teatis – Kriteeriumid, mis võimaldavad analüüsida üleeuroopalise tähtsusega projektide elluviimise toetamiseks antava riigiabi kokkusobivust siseturuga (ELT 2014 L 188, lk 4).